**Az Arany János Református Gimnázium**

**és Kollégium**

**Kistérségi Idegen Nyelvi Versenyt hirdet angol és német nyelvből**

**A verseny célja**

Gyermekbarát, a tanulók életkori sajátosságaihoz alkalmazkodó, érdeklődésükre számot tartó feladatokon keresztül az idegen nyelvi kompetenciák fejlesztése. A tanulók célnyelvi információk kezelésével, értelmezésével és alkalmazásával kapcsolatos képességeinek fejlesztése, az angol és német nyelv tudatos és igényes használatára nevelő, a tanulók élethelyzeteiben előforduló, motiváló feladatokkal. Kommunikációs kultúrájuk fejlesztése és az információcsere elősegítése. Sikerélményt nyújtó megmérettetési lehetőség és versenyrutin megszerzésének biztosítása a tanulók számára.

**A verseny résztvevői**

A versenyen az általános iskolákból azok az 5-6. és 7-8. osztályos tanulók, valamint a középiskolák azonos korosztályú diákjai közül azok vehetnek részt, akik **csak a magyar oktatási rendszerben** tanulták/tanulják a nyelvet.

**A verseny kategóriái és korcsoportjai**

**Egyéni** kategória angol és német nyelvből:

5-6. osztály Iskolánként maximum 2 fő (angol) - 2 fő (német) jelentkezését várjuk.

7-8. osztály Iskolánként maximum 2 fő (angol) - 2 fő (német) jelentkezését várjuk.

**Csapat** (4 fő) kategória angol és német nyelvből:

5-6. osztály Iskolánként maximum 1 csapat (angol) - 1 csapat (német) jelentkezését várjuk.)

7-8. osztály Iskolánként maximum 1 csapat (angol) - 1 csapat (német) jelentkezését várjuk.)

*A lebonyolítás rendje miatt egy tanuló csak egy kategóriában (egyéni vagy csapat) indulhat.*

*Német helyett angol (vagy fordítva) nyelvű egyéni versenyzők vagy csapatok indítása sem lehetséges.*

**A verseny témája, ismeretanyaga, felkészüléshez felhasználható irodalom**

A verseny anyaga mindkét korcsoport számára az angol, illetve német nyelvi kerettantervek adott évfolyamokra vonatkozó tartalmaira épül. Feladattípusai nem térnek el az iskolarendszerű nyelvoktatásban széles körben alkalmazott tankönyvek feladattípusaitól.

**Szintjei:**

5-6. osztály: Kezdő = A1 a [Közös Európai Referenciakeret (KER)](http://www.cambridgeenglish.org/exams/cefr/) szintezés szerint.

7-8. osztály: Alapfok = A2 a [Közös Európai Referenciakeret (KER)](http://www.cambridgeenglish.org/exams/cefr/) szintezés szerint*.*

**A verseny formája**

A tanulók mindkét kategóriában és korcsoportban **írásbeli és szóbeli fordulón** vesznek részt. A szóbeli részhez **előzetes feladat** is tartozik.

Az **írásbeli fordulón** (60 perc) a tanulók a korcsoportjuknak és nyelvi szintjüknek megfelelő változatos, kommunikatív feladatokat oldanak meg. A feladatok elsősorban az olvasott szöveg értésének képességét, nyelvhelyességet, nyelvhasználatot, az idegen nyelvű komplex információk kezelésének képességét vizsgálják. A feladatok autentikus, a tanulók élethelyzeteiben előforduló tartalmakhoz, szituációkhoz vagy eseményekhez kötődnek. A csapatverseny feladattípusai hasonlóak az egyénihez, a megoldásukhoz azonban szükséges a csapattagok együttműködése.

A **szóbeli forduló** során (összesen 10 perc) a tanulók beszédprodukcióját, interaktív feladatokban alkalmazott kommunikációs stratégiáit, nyelvhasználatát vizsgáljuk változatos, a tanulók élethelyzeteiben előforduló tartalmak alapján. A beszédprodukció létrejöttét képi stimulus segíti a feladatvégzés során. A szóbeli fordulón **előzetes** és **helyben megoldandó feladatok** is szerepelnek.

**Előzetes feladatok a szóbeli fordulóhoz**

**Egyéni** kategória (mindkét korcsoportban mindkét nyelvből):

Minden versenyző hozzon magával egy tárgyat (ha ez nem lehetséges, akkor a róla készült képet, vagy rajzot), és azt mutassa be szóban minél ötletesebb módon maximum 2 (A1-es szinten) – 3 (A2-es szinten) percben.

**Csapat** kategória (mindkét korcsoportban mindkét nyelvből):

Minden csapat közösen válasszon egy kiinduló mondatot (ez lehet saját gondolat vagy kérdés; idézet versből, meséből, egyéb irodalmi alkotásból, zeneszámból; egy bölcsmondás, szólás-közmondás vagy újságcikk, esetleg film címe stb.) Ebből kiindulva beszéljenek a csapattagok (mindkét korcsoportban) a témáról 1-1 (összesen 4) percig. Derüljön ki, mi a kapcsolatuk a kiinduló gondolattal.

**A helyben megoldandó feladatok** között az alábbi típusok szerepelhetnek:

|  |  |
| --- | --- |
| **ANGOL NYELV** | **NÉMET NYELV** |
| **Egyéni kategória A1-es szint:**   * Különbségek keresése két kép között. * Képsorozat elemei között lévő kapcsolat felismerése, az oda nem illő kép kiválasztása. * Szituációs feladat: rövid reagálás kérdésre, kérésre, javaslatra, utasításra, stb. * Egyszerű, kérdés-válaszon alapuló társalgás nagyon általános témákról. | **Egyéni kategória A1-es szint:**   * Különbségek keresése két kép között. * Képsorozat elemei között lévő kapcsolat felismerése, az oda nem illő kép kiválasztása. * Szituációs feladat: rövid reagálás kérdésre, kérésre, utasításra, javaslattétel stb. * Egyszerű, képi stimuluson alapuló társalgás nagyon általános témákról. |
| **Egyéni kategória A2-es szint:**   * Különbségek keresése két kép között. * Képek összehasonlítása, oda nem illő kép kiválasztása, indoklása. * Események/történet mesélése képsorozat alapján. * Szituációs feladat szerepkártyák alapján. * Társalgás hétköznapi témákról kérdések segítségével. | **Egyéni kategória A2-es szint:**   * Különbségek keresése két kép között. * Képek összehasonlítása, oda nem illő kép kiválasztása, indoklása. * Események/történet mesélése képsorozat alapján. * Szituációs feladat szerepkártyák alapján. * Társalgás hétköznapi témákról mondatok befejezésével. |
| **Csapat kategória A1-es szint:**   * Történet közös elmondása képsorozat alapján. * Különbségek keresése két kép között. * Kommunikációs feladat megoldása azonos témájú hasonló képek és irányító kérdések alapján. | **Csapat kategória A1-es szint:**   * Történet közös elmondása képsorozat alapján. * Különbségek keresése két kép között. * Témakifejtés segítő szempontok alapján. |
| **Csapat kategória A2-es szint:**   * Történet közös elmondása képsorozat alapján. * Különbségek keresése két kép között. * Hiányzó információ megszerzése információs kártyák alapján. | **Csapat kategória A2-es szint:**   * Történet közös elmondása képsorozat alapján. * Különbségek keresése két kép között. * Témakifejtés segítő szempontok alapján. |
| **Segítség a felkészüléshez:**   * Cambridge Young Learners English Tests   (Go Starters, Go Movers, Go Flyers) | **Segítség a felkészüléshez:**   * TELC Deutsch Junior * ÖSD KID * Goethe Zertifikat Fit in Deutsch |

***A verseny időpontja:*** **2024. október 25.**

Kérjük a résztvevőket, hogy regisztráció céljából 8:00 - 8:45-ig érkezzenek meg a verseny helyszínére.

***A verseny helyszíne:*** Arany János Református Gimnázium és Kollégium

***A verseny részvételi költsége:*** Ingyenes

*A versenyzőket és kísérőiket megvendégeljük.*

***A nevezés módja***: Nevezni a [sagi.monika@ajrg.hu](mailto:sagi.monika@ajrg.hu) e-mail címen lehet a mellékelt nevezési lapon.

***Nevezési határidő:*** **2024. szeptember 27.**

***A verseny díjazása:***

* A tanulók teljesítményének értékelése korcsoportonként történik.
* A résztvevők közül az 1-3. helyezést elért tanuló, illetve csapat részesül értékes könyv-/tárgyjutalomban. Minden résztvevő emléklapot kap.
* Különdíjak.


***A szervezők elérhetősége:***

Sági Monika (munkaközösség-vezető), [sagi.monika@ajrg.hu](mailto:sagi.monika@ajrg.hu)

Arany János Református Gimnázium és Kollégium

Nagykőrös, Hősök tere 6.

Telefon: (53) 351-899



***Szeretettel várjuk a versenyezni kívánó diákokat felkészítőikkel együtt!***